കോളേജ് വിദ്യാര്ത്ഥിനിക്ക് നേരെ അതിക്രമം: യുവാവ് അറസ്റ്റില് കൊല്ലം : കൊല്ലത്തെ സ്വകാര്യ വനിതാകോളേജില് അതിക്രമിച്ചുകയറി വിദ്യാര്ത്ഥിനിക്ക് നേരെ അതിക്രമം നടത്തിയ യുവാവ് അറസ്റ്റില്. കടപ്പാക്കട കൈരളി നഗര് 13 ല് കിരണാണ് 20 പൊലീസിന്റെ പിടിയിലായത്. കോളേജ് വിദ്യാര്ത്ഥിനി ഇയാളുമായി നേരത്തെ സൗഹൃദത്തിലായിരുന്നു. എന്നാല് വീട്ടുകാരുടെ നിര്ദ്ദേശത്തെ തുടര്ന്ന് അടുത്തിടെ ബന്ധം അവസാനിപ്പിച്ചിരുന്നു. ഇതില് പ്രകോപിതനായ യുവാവ് കഴിഞ്ഞ ദിവസം ബിരുദ പരീക്ഷ കഴിഞ്ഞിറങ്ങിയ വിദ്യാര്ത്ഥിനിയെ കാമ്ബസില് അതിക്രമിച്ച് കയറി കോളേജിന്റെ പൊളിഞ്ഞ മതിലിലൂടെ വലിച്ചിഴച്ച് പുറത്തെത്തിക്കാന് ശ്രമിക്കുകയായിരുന്നു. മറ്റ് വിദ്യാര്ത്ഥിനികളും അദ്ധ്യാപകരും ചേര്ന്നാണ് പെണ്കുട്ടിയെ രക്ഷപ്പെടുത്തിയത്. തുടര്ന്ന് പെണ്കുട്ടി പൊലീസ് സ്റ്റേഷനിലെത്തി പരാതി നല്കുകയായിരുന്നു. കൊല്ലം ഈസ്റ്റ് ഇന്സ്പെക്ടര് ആര്. രതീഷിന്റെ നേതൃത്വത്തില് സബ് ഇന്സ്പെക്ടര് ആര്.രജീഷ്, എസ്.സി.പി.ഒ ജലജ, സി.പി.ഒ ബിനു, എന്നിവരടങ്ങിയ സംഘമാണ് പ്രതിയെ പിടികൂടിയത്.